SA-ner vrygelaat ná ontvoering in DRKPhilip Botha na sy vrylating. Foto: Twitter ŉ Suid-Afrikaner wat in die Demokratiese Republiek van die Kongo (DRK) ontvoer is, is vrygelaat. Philip Botha en drie ander werknemers van die Kanadese goudmynmaatskappy Banro is einde Julie deur lede van die Mai-Mai-rebellegroep in die Maniema-provinsie ontvoer. Die mans werk almal by die Namoya-goudmyn. Botha se kollegas, ŉ Zimbabwiër en twee Kongolese, is reeds verlede maand vrygelaat. ŉ Woordvoerder van die weermag in Suid-Kivu het bevestig Botha is Donderdag vrygelaat. Botha is 41 dae lank aangehou. Stephane Kamundala, Maniema se president van die burgerlike samelewing, het aan die Associated Press gesê daar is nie ŉ losprys betaal nie, maar dat die mynmaatskappy ingestem het tot sekere terme insluitend die regmaak van ŉ hoofpad en die verskaffing van drinkwater na Namoya. Die owerhede in die Maniema-provinsie het op sy amptelike Twitter-rekening foto’s van Botha gedeel nadat hy vrygelaat is. Daar was in die verlede al verskeie aanvalle in die omgewing van die Namoya-myn sowel as voorvalle waar werknemers ontvoer is.